ডাকসু নির্বাচন: ছাত্রদল নেত্রীর আবেদন নিষ্পত্তির নির্দেশ
ঢাকা বিশ্ববিদ্যালয় কেন্দ্রীয় ছাত্র সংসদ (ডাকসু) নির্বাচন স্থগিত চাওয়া রিটের শুনানি নিয়ে এ বিষয়ে কোনো আদেশ দেননি হাইকোর্ট। ফলে ডাকসু নির্বাচন হতে এখন পর্যন্ত  আইনি কোনো বাধা নেই।







তবে আদালতের আদেশ পাওয়ার ২৪ ঘণ্টার মধ্যে ভোটার তালিকায় রিটকারী ছাত্রদল নেত্রী ফাহমিদা মজিদের নাম অন্তর্ভুক্তি ও প্রার্থী হওয়ার বিষয়ে করা আবেদন নিষ্পত্তি করতে নির্বাচনের চিফ রিটার্নিং অফিসারকে নির্দেশ দিয়েছেন আদালত।




একই সঙ্গে ভোটার তালিকায় ফাহমিদা মজিদের নাম অন্তর্ভুক্ত না করার বিষয়টি কেন বেআইনি ঘোষণা করা হবে না, তা জানতে চেয়ে রুল জারি করেছেন আদালত।
এক রিট আবেদনের শুনানি নিয়ে সোমবার বিচারপতি সৈয়দ রেফাত আহমেদ ও বিচারপতি মো. ইকবাল কবিরের সমন্বয়ে গঠিত হাইকোর্ট বেঞ্চে এ আদেশ দেন।
আদালতে রিটকারীর পক্ষে শুনানি করেন ব্যারিস্টার রুহুল কুদ্দুস কাজল। রাষ্ট্রপক্ষে শুনানিতে অংশ নেন অ্যাটর্নি জেনারেল মাহবুবে আলম।
শুনানিতে আদালত বলেন, তারা নির্বাচনের তফসিল পেছাবেন না। তখন অ্যাটর্নি জেনারেল মাহবুবে আলম বলেন, আপনারা একটা আদেশ দিতে পারেন। উনি ভোটার হতে চেয়েছেন। বিশ্ববিদ্যালয় কর্তৃপক্ষকে বলা যেতে পারে যে, তাকে ভোটার করার বিষয়টি বিবেচনা করা হোক। তখন হাইকোর্ট ফাহমিদা মজিদের নাম ভোটার তালিকায় অন্তর্ভুক্তির আবেদন ২৪ ঘণ্টার মধ্যে নিষ্পত্তি করতে প্রধান রিটার্নিং কর্মকর্তাকে নির্দেশ দেন।
আদালতের আদেশে বলা হয়, 'আমরা ঘোষিত তফসিল বাধাগ্রস্ত না করেই তার আবেদন নিষ্পত্তি করতে বলছি।'
রুহুল কুদ্দুস কাজল সাংবাদিকদের বলেন, 'ফাহমিদা মজিদ রোকেয়া হলের প্রভোস্টের কাছে যে আবেদন দিয়েছেন, সেটা ২৪ ঘণ্টার মধ্যে নিষ্পত্তি করতে প্রধান রিটার্নিং কর্মকর্তাকে নির্দেশ দিয়েছেন হাইকোর্ট। যখন তাকে বিবেচনা করা হবে তখন তিনি যদি প্রার্থী হতে চান, সে বিষয়টিও বিবেচনা করতে প্রধান রিটার্নিং কর্মকর্তাকে বলা হয়েছে। আদালত সেই সঙ্গে একটি রুলও দিয়েছেন।'
আবেদনকারীকে ভোটার তালিকায় অন্তর্ভুক্ত না করে তাকে প্রার্থিতা ও ভোটাধিকার প্রয়োগ থেকে বঞ্চিত করায় ১১ মার্চ অনুষ্ঠেয় ঢাকা বিশ্ববিদ্যালয় কেন্দ্রীয় ছাত্র সংসদ-ডাকসু ও হল সংসদ নির্বাচনের ঘোষিত তফসিল কেন বেআইনি ও আইনগত কর্তৃত্ববহির্ভূত ঘোষণা করা হবে না, তা জানতে চাওয়া হয়েছে রুলে।
শিক্ষা সচিব, ঢাকা বিশ্ববিদ্যালয়ের উপাচার্য ও ডাকসু নির্বাচনের রিটার্নিং কর্মকর্তা ড. এস এম মাহফুজুর রহমানসহ পাঁচজনকে দুই সপ্তাহের মধ্যে রুলের জবাব দিতে বলা হয়েছে।
ভোটার তালিকায় নাম না থাকায় ডাকসু নির্বাচন স্থগিত চেয়ে হাইকোর্টে রিট করেন ফাহমিদা মজিদ নামে এক শিক্ষার্থী।
তিনি বিশ্ববিদ্যালয়ের আন্তর্জাতিক সম্পর্ক বিভাগের ছাত্রী ও কেন্দ্রীয় ছাত্রদলের ছাত্রীবিষয়ক সম্পাদক। রোববার ওই ছাত্রীর পক্ষে হাইকোর্টের সংশ্লিষ্ট শাখায় রিটটি দায়ের করেন আইনজীবী রুহুল কুদ্দুস কাজল।

ঢাকা বিশ্ববিদ্যালয় কেন্দ্রীয় ছাত্র সংসদ (ডাকসু) নির্বাচন স্থগিত চাওয়া রিটের শুনানি নিয়ে এ বিষয়ে কোনো আদেশ দেননি হাইকোর্ট। ফলে ডাকসু নির্বাচন হতে এখন পর্যন্ত আইনি কোনো বাধা নেই।